ผลประกอบการเอกชนสดใสหนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (3 ส.ค.) เพราะได้แรงหนุนจากรายงานผลประกอบการที่แข็งแกร่งของบริษัทรายใหญ่ รวมถึงไฮเนเกนส์ และคอมเมิร์ซแบงก์ ซึ่งข้อมูลดังกล่าวสามารถสกัดปัจจัยลบจากการร่วงลงอย่างหนักของตลาดหุ้นกรีซ
4 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.8% ปิดที่ 399.44 จุด, ดัชนี CAC-40 ตลาดหุ้นฝรั่งเศสปิดที่ 5,120.52 จุด เพิ่มขึ้น 37.91 จุด หรือ +0.75%, ดัชนี DAX ตลาดหุ้นเยอรมันปิดที่ 11,443.72 จุด เพิ่มขึ้น 134.73 จุด หรือ +1.19% และดัชนี FTSE 100 ตลาดหุ้นลอนดอนปิดที่ 6,688.62 จุด ลดลง 7.66 จุด หรือ -0.11%
ตลาดหุ้นยุโรปได้รับแรงหนุนจากรายงานผลประกอบการที่แข็งแกร่งของภาคเอกชน โดยคอมเมิร์ซแบงก์ ซึ่งเป็นธนาคารรายใหญ่อันดับ 2 ของเยอรมนีในแง่มูลค่าตลาด เปิดเผยว่า ธนาคารมีกำไรสุทธิเพิ่มขึ้นแตะ 280 ล้านยูโร (ราว 307 ล้านดอลลาร์) เมื่อเทียบกับ 100 ล้านยูโรในช่วงเดียวกันของปีก่อน
ผลกำไรที่สูงเกินคาดดังกล่าวส่วนใหญ่เนื่องมาจากความแข็งแกร่งของธุรกิจที่เกี่ยวข้องกับลูกค้าองค์กรขนาดกลางและลูกค้ารายย่อย ซึ่งช่วยให้ธนาคารมีรายได้เพิ่มขึ้นกว่า 9% แตะที่ 2.42 พันล้านยูโร เมื่อเทียบกับ 2.24 พันล้านยูโรในปีก่อนหน้า และสูงกว่าที่นักวิเคราะห์คาดไว้ที่ 2.4 พันล้านยูโร ทั้งนี้ หุ้นคอมเมิร์ซแบงก์ ทะยานขึ้น 2.3% ขณะที่หุ้นไฮเนเกนส์ พุ่งขึ้น 2.4% หลังจากบริษัทเปิดเผยผลประกอบการที่แข็งแกร่งเกินคาด
อย่างไรก็ตาม หุ้นกลุ่มสินค้าโภคภัณฑ์ร่วงลง หลังจากทางการจีนเปิดเผยดัชนีภาคการผลิตที่ชะลอตัวลงในเดือนก.ค. โดยหุ้นแองโกล อเมริกัน ร่วงลง 3.7% และหุ้นเกลนคอร์ ดิ่งลง 3.8% ผลประกอบการที่แข็งแกร่งของบริษัทเอกชนสามารถสกัดปัจจัยลบจากการร่วงลงอย่างหนักของตลาดหุ้นกรีซ โดยดัชนี Athex Composite ปิดร่วงลง 16.2% เมื่อวานนี้
ทั้งนี้ ตลาดหุ้นกรีซกลับมาเปิดทำการเมื่อวานนี้เป็นวันแรก ภายหลังจากปิดทำการราว 5 สัปดาห์ ซึ่งขณะนั้นกำลังเกิดวิกฤตการณ์จากการที่ชาวกรีซแห่ถอนเงินฝากในธนาคาร และรัฐบาลประกาศใช้มาตรการควบคุมเงินทุน